
Til

Folketingets Europaudvalg

Europa-Parlamentet kræver gennemgribende 

reform af Ministerrådet 

Kritikken haglede ned over EU’s Ministerråd, da Europa-Parlamentet den 24.-25. oktober i Strasbourg behandlede en betænkning om Ministerrådets arbejdsformer.

Europa-Parlamentet krævede, i en beslutning fra Strasbourg, en gennemgribende reform af Ministerrådet. Ifølge Europa-Parlamentet lider Ministerrådet af en række ”funktionsforstyrrelser”, der gør, at det ikke længere fungerer effektivt i forhold til udøvelsen af sine forskellige beføjelser. Under debatten kaldte Parlamentets ordfører Jacques Poos ligefrem Ministerrådet for ”den dårligst fungerende EU-institution”.

Han kritiserede specielt manglen på sammenhæng i de mange forskellige fagministerråds beslutninger. Der er derfor stort behov for en bedre koordinering af Ministerrådets arbejde. Ifølge Poos bør et nyt stærkt Ministerråd for almindelige anliggender tage sig af denne opgave.

Udsigten til en udvidet Europæisk Union med op til 27 nye lande har inden for de seneste år aktualiseret behovet for en reform af Ministerrådets måde at arbejde på.  

Senest blev Ministerrådets Generalsekretariat i juni 2001 bedt om at udarbejde en rapport om Rådets arbejdsformer med detaljerede reformforslag til fremlæggelse for stats- og regeringscheferne i Laeken til december. Det er derefter meningen, at Det Europæiske Råd skal træffe beslutning om en rådsreform i juni 2002 i Madrid
. 

Selv om spørgsmålet om Ministerrådets organisering ikke er noget, Europa-

Parlamentet umiddelbart har indflydelse på, kommer betænkningen således på et tidspunkt, hvor Ministerrådet selv er godt i gang med overvejelser over, hvordan Rådet kan komme til at fungere mere effektivt i en udvidet union.

Europa-Parlamentets betænkning koncentrerer sig (i det store hele), ligesom Trumph/Pirs-rapporten
 fra 1999, om de reformtiltag, der kan tages uden traktatændringer
. 

Nyt stærkt råd for almindelige anliggender skal sikre koordination

Europa-Parlamentet mener, at hovedformålet med en reform af Ministerrådet er at sikre en mere demokratisk og effektiv beslutningsproces i EU. 

Det kræver, ifølge Parlamentet, en klar adskillelse mellem Ministerrådets aktiviteter som lovgiver og som udøvende myndighed.

Ifølge Jacques Poos bør al lovgivning i EU vedtages i et tokammersystem, hvor Europa-Parlamentet er førstekammeret, der repræsenterer befolkningerne, og Ministerrådet gøres til et andetkammer, der repræsenterer staterne. For at Ministerrådet effektivt kan indtage en sådan rolle som lovgivende andetkammer, bør man styrke Ministerrådet for ”almindelige anliggenders” centrale rolle i forbindelse med koordineringen af arbejdet mellem de mange forskellige fagministerråd. 

Ifølge Poos har det efterhånden store antal fagministerråd samt den styrkede rolle til stats- og regeringscheferne i det Europæiske Råd været med til at underminere Rådet for almindelige anliggenders funktion som koordinerende instans. Europa-Parlamentet ønsker derfor også antallet af forskellige fagministerråd, der beskæftiger sig med lovgivning, skåret ned
. Desuden skal selve lovgivningsfunktionen overlades til Ministerrådet for almindelige anliggender. De specialiserede Råd skal koncentrere sig om at forberede beslutningerne – ikke træffe dem.

Fagministerråd pr. 23. juni 2000

almindelige anliggender
landbrug
økonomi og finans
miljø
transport og telekommunikation
beskæftigelse og social- og arbejdsmarkedspolitik
fiskeri
industri og energi
retlige og indre anliggender samt civilbeskyttelse
det indre marked, forbrugerpolitik og turisme
forskning
budget
kultur
udviklingssamarbejde
uddannelse og ungdom
sundhed.

For at kunne varetage sine nye opgaver på tilfredsstillende vis, skal Rådet for almindelige anliggender mødes i Bruxelles langt oftere end det er tilfældet idag. Poos foreslår, at de mødes en gang om ugen i fremtiden. Dette vil samtidig gøre det muligt for ministrene i højere grad at give de faste repræsentanter i Coreper den nødvendige politiske vejledning. I dag mødes Rådet for almindelige anliggender ca. en gang om måneden.

Europa-Parlamentet tager ikke direkte stilling til, om det skal være udenrigsministrene, der fortsat skal sidde i det nye stærkere råd for almindelige anliggender. Kravet om ugentlig tilstedeværelse i Bruxelles peger dog i retning af udnævnelsen af et specielt råd af europaministre med de nødvendige politiske beføjelser. Disse ministres mandat i Ministerrådet for almindelige anliggender skal samtidig styrkes ved, at de udpeges til at koordinere EU-politikken i deres hjemlige regeringer.

Ifølge Europa-Parlamentets analyse stammer en del af konflikterne mellem de enkelte fagministerråd netop fra interne uoverensstemmelser i de nationale regeringer. Europa-Parlamentet kræver derfor, at medlemsstaternes regeringer i højere grad sikrer samordning og sammenhæng i deres EU-politikker allerede i den forberedende fase. 

Samtidig mener Europa-Parlamentet, at god samordning kræver inddragelse af de nationale parlamenter i forberedelserne, og hvor der er tale om forbundsstater eller stærkt regionaliserede lande, bør man inddrage deltaterne eller regionerne.
 

Større åbenhed på rådsmøderne

Endelig kræver Europa-Parlamentet, at alle drøftelser og afstemninger skal foregå offentligt, når Ministerrådet optræder som lovgiver.
Parlamentet kræver tilstedeværelse af Rådet på møder i Parlamentet

Europa-Parlamentet ønsker flere direkte formelle kontakter mellem EU’s to lovgivere: Ministerrådet og Europa-Parlamentet, bl.a. for at styrke Parlamentets egen position overfor Rådet. Men også de seneste års stigende antal tidlige uformelle kontakter (triloger)
 mellem Parlamentet, Rådet og Kommissionen i forbindelse med den fælles beslutningsprocedure har fået Europa-Parlamentet til at kræve en øget tilstedeværelse af Ministerrådet/formandskabet på dets sessioner og i dets fagudvalg.

Europa-Parlamentet kræver således i Poos-betænkningen:

· Rådet øger sin tilstedeværelse med en halv mødedag pr. parlamentssession. 

· at rådsformandskabet er til stede på statsministerniveau tre gange i løbet af formandskabsperioden  

· at rådet deltager med ministre med et politisk mandat til at forhandle på møderne i  forligsudvalget

· at den højtstående repræsentant for den fælles udenrigs- og sikkerhedspolitik Javier Solana til enhver tid er parat til at aflægge beretning på Parlamentets sessioner eller i Parlamentets kompetente udvalg. I øvrigt mener man, at den højtstående repræsentant bør flyttes fra Ministerrådets Generalsekretariat til Europa-Kommissionen.

Europa-Parlamentet kræver også at få adgang til at deltage i Ministerrådets møder, når Rådet vedtager lovgivning efter den fælles beslutningsprocedurer – ligesom man mener, at Ministerrådet bør være mere villige til at deltage i Parlamentets fagudvalgsmøder i den lovforberedende fase.

Endelig forslår Europa-Parlamentet, at der fastlægges procedurer i en interinstitutionel aftale for arbejdet i de mange uformelle triloger, der i dag bruges under den fælles beslutningsprocedure til at bane vej for vedtagelse af EU-lovgivning
.

Rådets interne forretningsgang

Endelig fremsætter Europa-Parlamentet også en række forslag til, hvordan man kan effektivisere selve rådsmødernes afvikling. Bl.a. foreslår man, at rådsformandskabet skal sørge for at tage afstemninger lige så snart et kvalificeret flertal er til stede. I dag arbejder Rådet fortsat i vidt omfang efter konsensus-princippet og foretager i praksis kun sjældent afstemninger.

Parlamentet foreslår ligeledes:

· at man overholder reglerne om kvorum i Rådet, så der altid er det flertal af ministre til stede, før man stemmer under den fælles beslutningsprocedure

· at kun Rådets medlemmer har stemmeret

· at Rådets (almindelige anliggender) dagsorden opdeles i to dele: spørgsmål vedrørende eksterne anliggender og horisontale spørgsmål (koordinering).

· at nationale embedsmænd får mulighed for at få EU-erhvervserfaring fra ophold ved Rådets generalsekretariat

Endelig beklager Europa-Parlamentet sig over, at mange rådsformandskaber kalder sig selv for formandskabet for Unionen eller EU-formandskabet. Parlamentet mener, at der kun er tale om et rådsformandskab, idet hver enkelt EU-institution har sit eget formandskab.

Venlig hilsen

Morten Knudsen

� Se formandskabets konklusioner fra Det Europæiske Råds møde i Gøteborg den 15.-16. juni 2001. 


� Allerede i marts 1999 udsendte Rådets generalsekretariat en omfattende analyse af Rådets funktionsmåde (Trumpf/Piris-rapporten). Man opregnede her en række reformtiltag, der kunne tages uden at gennemføre traktatændringer. Både i Helsinki i december 1999 og i Gøteborg i juni 2001 var spørgsmålet om en rådsreform på stats- og regeringschefernes dagsorden – ligesom landenes udenrigsministrene har drøftet reformen på en række møder i Rådet for almindelige anliggender.


� De reformideer, der kræver ændringer af EU-traktaterne, forventes rejst i den nære fremtid i det EU-konvent (hvor Europa-Parlamentet vil være repræsenteret), hvis arbejde forventes påbegyndt i marts 2002.


� Europa-Parlamentet tilkendegiver ikke hvor mange forskellige fagministerråd man finder passende, men ordføreren Jacques Poos taler om ca. 10 forskellige fagministerråd.


� I Danmark må man vel sige at dette allerede i vidt omfang foregår. Den centrale koordination af regeringens EU-politik i dag foregår  i ”EF-udvalget” (embedsmænd) og i regeringens udenrigspolitiske udvalg (ministre), mens Folketingets inddragelse i den forberedende fase foregår via Europaudvalget.


� Triloger er uformelle møder mellem rådsformandskabet samt repræsentanter fra Europa-Parlamentet og Kommissionen, som traditionelt er blevet brugt i forbindelse med forberedelserne af forligsudvalgsmøder. I løbet af de seneste år, er det blevet udbredt også at anvende trilogmøder tidligt i lovgivningsprocessen – f.eks. til at bane vejen for vedtagelser i Rådet og Parlamentet under førstebehandlingen.


� Ifølge den såkaldte fælles beslutningsprocedure (TEF art. 251) er det ikke givet om et forslag skal gennem 1, 2 eller 3 behandlinger i Rådet og Parlamentet for at kunne vedtages som lov. 





